CELEX: 32019R0800
Language: hu
Date: 2019-05-17 00:00:00
Title: A Bizottság (EU) 2019/800 rendelete (2019. május 17.) az 1333/2008/EK európai parlamenti és tanácsi rendelet II. mellékletének a kárminsav, kármin (E 120) egyes francia tengerentúli területeken előállított húskészítményekben történő felhasználásának kiterjesztése tekintetében történő módosításáról (EGT-vonatkozású szöveg.)

20.5.2019   
               
               
                  HU
               
               
                  Az Európai Unió Hivatalos Lapja
               
               
                  L 132/15
               
            
         A BIZOTTSÁG (EU) 2019/800 RENDELETE
         (2019. május 17.)
         az 1333/2008/EK európai parlamenti és tanácsi rendelet II. mellékletének a kárminsav, kármin (E 120) egyes francia tengerentúli területeken előállított húskészítményekben történő felhasználásának kiterjesztése tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,
         mivel:
         
                     (1)
                  
                  
                     Az 1333/2008/EK rendelet II. melléklete megállapítja az élelmiszerekben használható élelmiszer-adalékanyagok uniós jegyzékét és ezen anyagok felhasználási feltételeit.
                  
               
                     (2)
                  
                  
                     A szóban forgó jegyzék naprakésszé tétele az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárás révén, a Bizottság kezdeményezésére vagy kérelemre történhet.
                  
               
                     (3)
                  
                  
                     A kárminsav, kárminok (E 120) egy, az 1333/2008/EK rendelet II. melléklete szerint számos élelmiszerben színezékként engedélyezett anyag.
                  
               
                     (4)
                  
                  
                     2017. június 23-án kérelmet nyújtottak be a kárminsav, kármin (E 120) egyes nem hőkezelt húskészítményekben való felhasználásának engedélyezésére. A kérelmet a Bizottság ezután az 1331/2008/EK rendelet 4. cikkének megfelelően hozzáférhetővé tette a tagállamok számára.
                  
               
                     (5)
                  
                  
                     A kérelmező a kárminsav, kármin (E 120) használatának engedélyezését kérte annak érdekében, hogy bizonyos hagyományos sózott sertés belsőségek és marhahús különlegességek, mint például groin de porc à la créole, queue de porc à la créole, pied de porc à la créole és a paleron de bœuf à la créole megfelelhessen a francia tengerentúli területek fogyasztói elvárásainak, ahol e termékek a 18. század óta egy kulináris hagyomány részét képezik.
                  
               
                     (6)
                  
                  
                     A kárminsavat, a kármint (E 120) ahhoz a sós léhez adják hozzá, amelybe a belsőséget bemerítik. A forgalomba hozott termékek esetében a mikrobiológiai stabilitás és a hosszú eltarthatósági idő (gyakran 12 hónap) megőrzése érdekében a sótartalom legalább 70 g/kg. A termékeket a főzés előtt vízben sótalanítani kell. A kárminsav, kármin (E120) főleg a hús felületén marad, és stabilitása a hőmérséklettel, a fénnyel, a pH-értékkel és az oxigénnel szemben biztosítja annak jellegzetes megjelenését még a főzés után is.
                  
               
                     (7)
                  
                  
                     Az 1333/2008/EK rendelet (7) preambulumbekezdése értelmében az élelmiszer-adalékanyagok jóváhagyása során figyelembe kell venni egyéb, az adott kérdést tekintve releváns tényezőket, ideértve a hagyományt is. Ezért helyénvaló bizonyos hagyományos termékek piaci elérhetőségének fenntartása egyes tagállamokban, amennyiben az élelmiszer-adalékanyagok felhasználása megfelel az 1333/2008/EK rendeletben foglalt általános és specifikus feltételeknek.
                  
               
                     (8)
                  
                  
                     2015. november 18-án az Európai Élelmiszerbiztonsági Hatóság (a továbbiakban: Hatóság) tudományos szakvéleményt (3) tett közzé, amelyben újraértékelte a kárminsav, kármin (E 120) élelmiszer-adalékanyagként való használatának biztonságosságát. A Hatóság arra a következtetésre jutott, hogy nincs ok az (ADI) 2,5 mg kárminsav/ttkg/nap megengedhető napi bevitel értékének újraértékelésére, valamint hogy a nem márkahű forgatókönyv tekintetében az expozícióra vonatkozó pontosított becslések értékei minden népességi csoport esetében az ADI alatt maradtak. A kárminsav, kármin (E 120) használata számos élelmiszerben engedélyezett. A Bizottság a 1333/2008/EK rendelet II. mellékletének E. részében a 08.3.1. „Nem hőkezelt húskészítmények” élelmiszer-kategóriában jelenleg engedélyezett felhasználási céltól eltérően néhány réspiaci hústermékre vonatkozó kiterjesztett használatra és egy alacsonyabb felső határértékre tesz javaslatot. Mivel a tudományos szakvélemény szerint a húskészítmények nem tartoznak a kárminsavnak, kárminnak (E120) való teljes expozíció fő kiváltói közé, nem várható, hogy a javasolt felhasználás jelentős hatással lesz a teljes expozícióra, amely így az ADI alatt marad.
                  
               
                     (9)
                  
                  
                     Az 1331/2008/EK rendelet 3. cikke (2) bekezdésének alapján a Bizottság köteles kikérni a Hatóság véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve azokban az esetekben, amikor a naprakésszé tétel valószínűsíthetően nem gyakorol hatást az emberi egészségre. Mivel a kárminsav, kármin (E120) kiterjesztett használata valószínűsíthetően nem gyakorol hatást az emberi egészségre, nem szükséges kikérni a Hatóság szakvéleményét.
                  
               
                     (10)
                  
                  
                     Az 1333/2008/EK rendelet II. mellékletét ezért ennek megfelelően módosítani kell.
                  
               
                     (11)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az 1333/2008/EK rendelet II. melléklete e rendelet mellékletének megfelelően módosul.
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. május 17-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 354., 2008.12.31., 16. o.
         
         
            (2)  Az Európai Parlament és a Tanács 1331/2008/EK rendelete (2008. december 16.) az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.).
         
            (3)  EFSA Journal 2015; 13(11):4288.
      
      
         
            MELLÉKLET
            Az 1333/2008/EK rendelet II. mellékletének E. része a 08.3.1. „Nem hőkezelt húskészítmények” élelmiszer-kategóriában az E 110-re vonatkozó bejegyzés után a következő, az E 120-ra vonatkozó új bejegyzéssel egészül ki:
            
               
                            
                        
                        
                           „E 120
                        
                        
                           kárminsav, kármin
                        
                        
                           50
                        
                        
                            
                        
                        
                           kizárólag a következő hagyományos sózott sertéshús belsőség és marhahús különlegességek: groin de porc à la créole, queue de porc à la créole, pied de porc à la créole és paleron de bœuf à la créole. Ezeket a termékeket sótalanítás és főzés után fogyasztják.”